KOMISIJOS REGLAMENTAS (EB) Nr. 1663/2005
2005 m. spalio 11 d.
iš dalies keičiantis Reglamentą (EB) Nr. 1535/2003 dėl Tarybos reglamento (EB) Nr. 2201/96 taikymo pagal pagalbos perdirbtiems vaisių ir daržovių produktams schemą išsamių taisyklių nustatymo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. spalio 28 d. Tarybos reglamentą (EB) Nr. 2201/96 dėl bendro perdirbtų vaisių ir daržovių produktų rinkų organizavimo (1), ypač į jo 6 straipsnį,
kadangi:
(1)
Reglamento (EB) Nr. 2201/96 5 straipsnyje yra numatytos Bendrijos ir nacionalinės perdirbimo ribos bei nuostatos, taikomos pagalbos dydžiui apskaičiuoti, jei valstybėje narėje nustatomas ribos viršijimas su sąlyga, kad tai valstybei narei paskirta konkretaus produkto perdirbimo riba, nustatyta minėto reglamento III priede.
(2)
Komisijos reglamento (EB) Nr. 1535/2003 (2) 23 straipsnio 1 dalies 1 pastraipoje numatyta, kad perdirbta žaliava neviršija tos valstybės, kurioje yra augintojų organizacijos pagrindinė buveinė, nustatytos ribos.
(3)
Per kelis pastaruosius metus įgyvendinant šią nuostatą išryškėjo pagalbos schemos taikymo trūkumai, ypač pomidorų atveju. Pagal šią nuostatą, kai kurių augintojų organizacijoms, kurių pagrindinė buveinė yra kitoje valstybėje narėje, priklausančių augintojų produkcija, ar augintojų organizacijų, priklausančių augintojų organizacijų asociacijai, kurios pagrindinė buveinė yra kitoje valstybėje narėje, produkcija priskiriama tos valstybės narės perdirbimo ribai, kur yra augintojų organizacijos ar augintojų organizacijų asociacijos pagrindinė buveinė. Patirtis rodo, kad produkciją priskirti reikia tos valstybės narės ribai, kur žaliava yra užauginta.
(4)
Todėl atitinkamai turėtų būti iš dalies pakeistas Reglamentas (EB) Nr. 1535/2003.
(5)
Šiame reglamente numatytos priemonės atitinka Perdirbtų vaisių ir daržovių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1535/2003 iš dalies keičiamas taip:
1)
23 straipsnio 1 dalies pirma pastraipa pakeičiama taip:
„Augintojų organizacijos įteikia valstybės narės, kurioje yra jų pagrindinė buveinė, kompetentingoms institucijoms paraiškas dėl pagalbos pomidorų, persikų ir kriaušių atveju, žinodamos, kad toje valstybėje narėje galioja nurodyto produkto perdirbimo riba, kaip nustatyta Reglamento (EB) Nr. 2201/96 III priede. Kiekiai, dėl kurių įteikiama paraiška pagalbai gauti, neviršija valstybės narės, kurioje žaliava buvo užauginta, nustatytos ribos.“;
2)
24 straipsnio pirmos pastraipos b punktas pakeičiamas taip:
„b)
paraiškoje pagalbai gauti nurodytas kiekis suskirstytas pagal sutartis ir, jei reikia, pagal valstybėje narėje, kur žaliava buvo užauginta, taikomą pagalbos lygį, negali viršyti kiekio, priimto perdirbti, atskaičius bet kurią taikomą sumažinimo normą;“;
3)
27 straipsnio 1 dalyje po pirmos pastraipos įterpiama tokia pastraipa:
„Teiktina pagalba skiriama valstybei narei, kurioje žaliava buvo užauginta.“.
2 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Jis taikomas nuo 2006-2007 prekybos metų.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. spalio 11 d.